বিহারের মৈথিলী নাকি বাংলার মধুপর্ণা! দেশের সর্বকনিষ্ঠ বিধায়ক কে?

ওয়েব ডেস্ক: বিহার বিধানসভা নির্বাচনে আলিনগর কেন্দ্র থেকে জিতে ইতিমধ্যে সাড়া ফেলে দিয়েছেন মৈথিলী ঠাকুর (Maithili Thakur)। কারণ, তিনি বিহারের সর্বকনিষ্ঠ বিধায়ক (Youngest MLA) হিসেবে নজির গড়েছেন। সেই সঙ্গে তিনি ভারতের প্রথম জেন-জি প্রজন্মের বিধায়ক। অর্থাৎ, ২০০০ সালে বা তার পর জন্ম নেওয়া প্রথম বিধায়ক নির্বাচিত হয়েছেন বিহারের এই গায়িকা।

কিন্তু জানেন কি, পশ্চিমবঙ্গেও রয়েছেন এমন একজন কনিষ্ঠতম বিধায়ক? তিনিও এক মহিলা। মৈথিলী যেমন বিহারে বিজেপির টিকিটে জিতেছেন, পশ্চিমবঙ্গের এই বিধায়ক ভোটে জিতেছেন তৃণমূল কংগ্রেসের টিকিটে। কে তিনি? কনিষ্ঠ বিধায়কের তালিকায় আর কে কে রয়েছেন? চলুন বর্তমানে ভারতের ৩ সর্বকনিষ্ঠ বিধায়কের সম্পর্কে জেনে নেওয়া যাক।

আরও পড়ুন: বিহারে জিতে মনোবল বাড়লেও, বাংলা জয় সহজ হবে না BJP–র কাছে!

মৈথিলী ঠাকুর (বিহার)

২০২৫-এর বিধানসভা নির্বাচনে আলিনগর কেন্দ্র থেকে বিজেপি প্রার্থী হিসেবে জিতে দেশের সর্বকনিষ্ঠ বিধায়ক হয়েছেন। তিনি তাঁর নিকটবর্তী আরজেডি প্রার্থী বিনোদ মিশ্রকে ১১,৭০০ ভোটে পরাজিত করেন।

মৈথিলী ঠাকুর ২৫ জুলাই, ২০০০-এ বিহারের মধুবনীতে জন্মগ্রহণ করেন। লোকসংগীতের মাধ্যমে দেশজুড়ে পরিচিতি পাওয়া এই তরুণীর সুরের যাত্রা শুরু বাবার হাত ধরে।

২০২৫ সালে বিজেপিতে যোগ দিয়ে প্রথমবার নির্বাচনে লড়েই বিপুল ভোটে জিতে নেন তিনি।

মধুপর্ণা ঠাকুর (পশ্চিমবঙ্গ)

মাত্র ২৫ বছর ১ মাস ১৩ দিন বয়সে পশ্চিমবঙ্গের সর্বকনিষ্ঠ বিধায়িকা নির্বাচিত হন মতুয়াগড়ের মধুপর্ণা ঠাকুর (Madhuparna Thakur)। তিনি ২০১৪ সালের বাগদা আসনের উপনির্বাচনে তৃণমূলের টিকিটে জয়লাভ করেন। তিনি তাঁর নিকটবর্তী বিজেপি প্রার্থী বিনয়কুমার বিশ্বাসকে ৩৩,৪৫৫ ভোটে পরাজিত করেন।

মধুপর্ণা ঠাকুরের জন ১৩ জুলাই, ১৯৯৯, মহারাষ্ট্রের চন্দ্রপুরে। তাঁর বাবা কপিলকৃষ্ণ ঠাকুর ছিলেন তৃণমূলের সাংসদ। বাবার মৃত্যুর পর মা মমতাবালা ঠাকুরও সাংসদ নির্বাচিত হন। পারিবারিক রীতিতেই রাজনীতিতে প্রবেশ মধুপর্ণার।

২০২৪-এ বাগদা বিধানসভার বিধায়ক বিশ্বজিৎ দাস পদত্যাগ করেন। ওই বিধানসভা কেন্দ্রের উপনির্বাচনে তৃণমূলের প্রার্থী হিসাবে প্রতিদ্বন্দ্বীতা করেন মধুপর্ণা এবং বাগদার বিধায়ক নির্বাচিত হন।

রোহিত রাওসাহেব পাটিল (মহারাষ্ট্র)

২৫ বছর ৪ মাস বয়সে মহারাষ্ট্রের সর্বকনিষ্ঠ বিধায়ক নির্বাচিত হন রোহিত পাটিল (Rohit Raosaheb Patil)। ২০২৪ সালের মহারাষ্ট্র বিধানসভা নির্বাচনে তাসগাঁও–কবাঠে মহাঙ্কাল কেন্দ্রে সঞ্জয়কাকা পাটিলকে ২৭,৬৪৪ ভোটে পরাজিত করেন এই তরুণ এনসিপি প্রার্থী।

৪ জুলাই, ১৯৯৯ সালে রাজনৈতিক পরিবারে জন্ম রোহিত পাটিলের। প্রয়াত আর আর পাটিলের ছেলে যুব নেতৃত্ব হিসেবে নিজের পরিচিতি আলাদা করে গড়ে তোলেন এবং ভোটে জেতেন।